उपायुक्त ने की कल्याण विभाग के मामलों की समीक्षा
कुल्लू|उपायुक्त राकेशकंवर ने सोमवार को अनुसूचित जाति, ओबीसी और अल्पसंख्यक मामले विभाग से संबंधित तीन अलग-अलग समितियों की बैठकों की अध्यक्षता की तथा इनसे संबंधित मामलों की समीक्षा की। राष्ट्रीय न्यास अधिनियम-1999 से संबंधित जिला स्तरीय समिति की बैठक में चार प्रकार की अपंगता से ग्रस्त व्यक्तियों के लिए कानूनी संरक्षक नियुक्त करने की प्रक्रिया पर चर्चा की गई। उपायुक्त ने बताया कि इस वित वर्ष में अभी तक कुल्लू जिला में 11 ऐसे अपंगों के लिए कानूनी संरक्षक नियुक्त किए जा चुके हैं। इसके साथ ही जिला में ऐसे कानूनी संरक्षकों की संख्या 88 तक पहुंच गई है। उपायुक्त ने बताया कि स्वपरायणता, अंगघात, मानसिक मंदता और बहु निशक्तता से ग्रस्त बच्चों की 18 वर्ष की आयु तक उनके माता-पिता ही उनके संरक्षक होते हैं लेकिन 18 वर्ष की आयु पूर्ण करने के बाद ऐसे लोगों के लिए कानूनी संरक्षक नियुक्त करना आवश्यक है। उपायुक्त ने एससी, एसटी अत्याचार निवारण अधिनियम 1989 के अंतर्गत जिला स्तरीय सतर्कता एवं प्रबोधन समिति की त्रैमासिक बैठक में एससी-एसटी से अत्याचार के लंबित मामलों की प्रगति की भी समीक्षा की। उन्होंने संबंधित पुलिस अधिकारियों, अभियोजन पक्ष और कल्याण विभाग के अधिकारियों को इन मामलों का जल्द निपटारा सुनिश्चित करने के निर्देश दिए। उपायुक्त ने अल्पसंख्यकों के कल्याण हेतु प्रधानमंत्री के 15-सूत्रीय कार्यक्रम के तहत चलाई जा रही विभिन्न योजनाओं की भी समीक्षा की।
hin_Deva hin_Deva